鉴止水赋（以澄虚纳照遇象分形为韵）
王季友 (Tang)
鉴于水者。不在于广大。而在于澄渟。奔流则崇山莫辨。静息则纤芥必形。故能任人伦之巨细。随物色之丹青。皆一鉴而洞达。若三光之出冥。因见厎之清。成照胆之朗。以无心而应物。皆洁已而呈象。如白日之辉辉。无孤蓬之振荡。冯虚之状。信有妍而有媸。阅实之明。固无偏而无党。若乃仙井旧渫。华池既潴。中无浴鸟。下绝游鱼。疑金镜之湛寂。若琉璃之至虚。当其来。见威仪之酷似。及其去。无眹迹于沦胥。向使潺湲不息。喷薄长注。将沃日而腾虹。或因山而瀑布。遭骇飙之𣤛起。值潜虬之交骛。虽有清明之本质。岂能使形影之相遇。是知专而静可以居要。明而动亦不能照。斯大道之指归。岂常情之感召。得惩躁之为诫。知饰容之惟肖。人观于水。既定而后详。水鉴于人。当止而为妙。照其美也非所爱。照其恶也非所憎。不分明于有位。不掩映于无朋。谅可移性。俾居于正直。岂怀鉴貌。独贵于清澄。想夫烟雨初霁。泥沙不杂。明看练皎。止若冰合。忽形来而影见。类声往而响答。在良贤而暂窥。宜陋躯之愧纳。今者贞清特异。颎耀前闻。虽万形之森列。终一鉴而区分。